CELEX: C2004/262/73
Language: et
Date: 2004-10-23 00:00:00
Title: Kohtuasi T-298/04: AS-i EFKON 21. juuli 2004. aasta hagi Euroopa Parlamendi ja Euroopa Liidu Nõukogu vastu

23.10.2004   
            
            
               ET
            
            
               Euroopa Liidu Teataja
            
            
               C 262/38
            
         AS-i EFKON 21. juuli 2004. aasta hagi Euroopa Parlamendi ja Euroopa Liidu Nõukogu vastu
   (Kohtuasi T-298/04)
   (2004/C 262/73)
   Kohtuasja menetluse keel: saksa
   AS EFKON, asukoht Graz-Andritz, Austria, esitas 21. juulil 2004 Euroopa Ühenduste Esimese Astme Kohtusse hagi Euroopa Parlamendi ja Euroopa Liidu Nõukogu vastu. Hageja esindaja on advokaat Georg Zanger.
   Hageja palub esimese astme kohtul:
   
               —
            
            
               tühistada Euroopa Parlamendi ja Nõukogu 29. aprilli 2004. aasta direktiiv 2004/52/EÜ (1);
            
         
               —
            
            
               kui eelmainitud otsust ei tehta, tühistada Euroopa Parlamendi ja Nõukogu 29. aprilli 2004. aasta direktiivi 2004/52/EÜ artikli 2 lõike 1 tähed a, b ja c ning lõiked 3 ja 6;
            
         
               —
            
            
               kui eelmainitud otsuseid ei tehta, lubada kasutada hageja poolt senikasutatud tehnoloogiat (aktiivne infrapunane) elektrooniliste kiirteemaksusüsteemide tarvitusele võtmisel;
            
         
               —
            
            
               jätta kohtukulud Euroopa Parlamendi ja Euroopa Liidu Nõukogu kanda.
            
         Õiguslikud alused ja peamised argumendid
   Hageja taotleb Euroopa Parlamendi ja Nõukogu direktiivi 2004/52/EÜ tühistamist. Hageja väidab, et vastupidiselt õigusaktide tehnoloogianeutraalsuse põhimõttele kohustab vaidlustatud direktiiv kasutama kindlaid tehnoloogiad. Sellega luuakse direktiivis nimetatud tehnoloogiate suhtes soodne olukord turul ja rikutakse ühenduse konkurentsi põhimõtet. Hageja tehnoloogia (kahesuunaline ülikiirus-aktiivne infrapuna-kommunikatsioonitehnoloogia) jaoks on sellest tulenevalt kiirteemaksusüsteemide turg välistatud.
   Lisaks väidab hageja, et direktiiviga ei saavutata soovitud eesmärki: elektrooniliste kiirteemaksusüsteemide koostalitusvõimet, ning samal ajal takistatakse liikmesriikide koostööd, mis omakorda rikub subsidiaarsuse põhimõtet. Ka ei osalenud hageja õigusloome menetluses ja sellega rikuti tema õigust olla ära kuulatud ning selle õigusaktiga on teda mikrolainetetööstusega võrreldes diskrimineeritud. Euroopa seadusandja poolt loodud turusuhete reguleerimise kord piirab hageja EÜ asutamislepinguga tagatud põhiõiguste teostamist.
   
      (1)  Euroopa Parlamendi ja Nõukogu 29. aprilli 2004. aasta direktiiv 2004/52/EÜ elektrooniliste kiirteemaksusüsteemide koostalitusvõime kohta ühenduses (ELT L 166, lk 124).